b'\n_START_ARTICLE_\nVzhodna fronta (prva svetovna vojna)\n_START_SECTION_\nStanje v ruski vojski\n_START_PARAGRAPH_\nRuska vojska je bila po svoji velikosti najve\xc4\x8dja vojska na svetu, vendar pa ji to ni prav ni\xc4\x8d pomagalo saj je imela ogromno slabosti, ki so se pokazale \xc5\xbee med rusko-japonsko vojno. Njen \xc4\x8dastni\xc5\xa1ki kader je bil dobro izurjen in brez pogojno ubogal ukaze nadrejenih. Tudi ruski vojaki so bili vajeni vsega hudega kar za vojake na zahodni fronti ne moramo re\xc4\x8di. Njena najve\xc4\x8dja slabost je bila zastarela oboro\xc5\xbeitev in njeno pomanjkanje. To je leta 1916 \xc5\xbee tako kroni\xc4\x8dno primanjkovalo, da so ruski vojaki \xc5\xbee govorili >>na\xc5\xa1e najbolj\xc5\xa1e oro\xc5\xbeje je ruski soldat<< Tako kot vse dr\xc5\xbeave, je tudi Rusijo vojno neprijetno presenetila. \xc4\x8ceprav so hiteli z mobilizacijo so v petnajstih dneh zbrali \xc5\xa1ele tretjino vojske, do 23. avgusta jim je uspelo mobilizirati dve tretjini mo\xc5\xbe in \xc5\xa1ele \xc5\xa1tirideset dni pozneje ve\xc4\x8dino sil predvidene za napad.\n_START_SECTION_\nRuski prodor v Vzhodno Prusijo in poraz pri Tannenbergu ter Mazurskih jezerih\n_START_PARAGRAPH_\n17. avgusta 1914 so ruske \xc4\x8dete vdrle v Vzhodno Prusijo, nem\xc5\xa1ka vojska se je pod mo\xc4\x8dnim ruskim pritiskom umaknila saj proti Rusiji za enkrat ni mislila \xc5\xa1e voditi ofenzivne vojne. Poleg tega pa je ve\xc4\x8dino vojske imela na zahodni fronti. Prva ruska armada pod poveljstvom generala Rennenkampfa je napadla na odseku od Wladislawowa do Suwalkova, 2. armada pod poveljstvom Samsonova pa na 200\xc2\xa0km dolgem odseku od Augustowa do Mlawe. Ruska vojska je hitro prodirala Nemci pa so se spretno izogibali ve\xc4\x8djim spopadom in obkolitvi. Pritem pa so Rusi naredili veliko napako, njihove enote so se vedno bolj raztezale oskrba z materialom pa jim ni sledila. Ker nem\xc5\xa1ko vrhovno poveljstvo ni bilo zadovoljno z generalom Prittwizom ga je 22. avgusta nadomestil takrat upokojeni general von Hindenburg, ki je s pomo\xc4\x8djo Ludendorffa in Hoffmanovega na\xc4\x8drta izvedel protinapad. Na\xc4\x8drt je predvideval, da prva ruska armada ne bo morala pomagati drugi ruski armadi \xc4\x8de jo Nemci obkolijo pri Tannenbergu. Tako se so Nemci posvetili drugi ruski armadi in jo pri Tannenbergu, kot je na\xc4\x8drt predvideval, tudi obkolili. Druga ruska armada je bila prakti\xc4\x8dno uni\xc4\x8dena, Samsonov pa je naredil samomor. Nem\xc5\xa1ka armada se je nato posvetila prvi ruski armadi, ki jo je v protiofenzivi izrinila na te\xc5\xbeavno zemlji\xc5\xa1\xc4\x8de pri Mazurskih jezerih. V bitki pri Mazurskih jezerih je bila ruska prva armada pora\xc5\xbeena in se je morala umakniti na desno stran Nemna. V voja\xc5\xa1kih operacijah, ki so trajale le nekaj dni so Nemci zajeli okoli 130.000 ujetnikov, 150 topov in 150 strojnic._NEWLINE_Lahko bi rekli, da Rusi proti Nemcem niso imeli veliko sre\xc4\x8de, zato pa so jo imeli toliko ve\xc4\x8d na avstro-ogrskem delu fronte. Avstrijski napad dveh armad pod poveljstvom generala H\xc3\xb6tzendorfa, ki je potekal med Vislo in Dnestrom se je po mesec dni trajajo\xc4\x8dih bojih spremenil v pravo katastrofo po kateri se Avstrijska vojska nikoli ve\xc4\x8d ni opomogla. Po ve\xc4\x8d, ve\xc4\x8dinoma neuspe\xc5\xa1nih, bitka, ki so tirjale ogromno izgub se je avstrijska vojska za\xc4\x8dela umikati. Umik se je kmalu spremenil v zme\xc5\xa1njavo, ki se je uredila \xc5\xa1ele na vrhovih Karpatov. Za Rusi je vstala obkoljena trdnjava Przemysl s 50.000 vojaki. Izgubljena je bila Galicija, izpostavljen pa je postal Nem\xc5\xa1ki bok v \xc5\xa0leziji. Ker je \xc5\xa1lo Avstrijcem tako slabo so jim na pomo\xc4\x8d morali prisko\xc4\x8diti Nemci, kar je pripeljalo do bitke pri Ivanogradu in Var\xc5\xa1avi. Medtem pa se je Ruska mo\xc4\x8d vedno bolj krepila zato so se Nemci umaknili. Med 11. novembrom in 13. decembrom je pri\xc5\xa1lo do bitke pri Lod\xc5\xbeu. Sredi Decembra se je fronta ustalila na \xc4\x8drti zahodno od Var\xc5\xa1ave do Karpatskih prelazov Dukla in U\xc5\xbeok. Rusi pa za\xc4\x8dnejo ogro\xc5\xbeati Mad\xc5\xbearsko._NEWLINE_Pozimi leta 1915 fronta bolj ali manj miruje. 31. januarja na vzhodni fronti prvi\xc4\x8d uporabijo strupeni plin. U\xc4\x8dinki plina so zaradi mrzlega vremena izredno slabi. Februarja se za\xc4\x8dne druga bitka pri mazurskih jezerih kjer se Nemcem posre\xc4\x8di obkoliti ve\xc4\x8d ruskih divizij in jih popolnoma uni\xc4\x8diti. Centralnim silam kljub uspehom v Vzhodni Prusiji nikakor ne uspe razbremeniti vzhodne fronta, zgodi se celo nasprotno polo\xc5\xbeaj Avstrijske vojske se ponovno poslab\xc5\xa1a zato ji na pomo\xc4\x8d ponovno prisko\xc4\x8dijo Nemci. Marca po petmese\xc4\x8dnem obleganji dokon\xc4\x8dno pade trdnjava Przemysl v Avstrijski vojski pa se pojavijo prvi znaki razkroja armade. Tako se aprila pri Zborovu Rusom brez boja preda cel Pra\xc5\xa1ki pehotni polk. Proti koncu aprila boji v Karpatih po\xc4\x8dasi pojenjajo. Centralne sile pa v Galiciji spro\xc5\xbeijo novo ofenzivo v kateri dose\xc5\xbeejo neverjeten uspeh saj premaknejo frontno \xc4\x8drto kar za 100\xc2\xa0km.  30. maja pri Var\xc5\xa1avi Nemci izvedejo prvi napad s klorom, u\xc4\x8dinki plina so za Nem\xc5\xa1ke vojake katastrofalni. Zaradi slabega vremena plin odnese nazaj na nem\xc5\xa1ke polo\xc5\xbeaje. Do sredine junija je osvobojen ve\xc4\x8dji del Galicije._NEWLINE_V ruski vojski zaradi strahovitih izgub materiala in ljudi zavlada kriza in nezadovoljstvo. Pride tudi do prvih uporov. To izkoristijo Nemci, ki napadejo na \xc4\x8drti Var\xc5\xa1ava-Brest-Litovsk. Ruska vojska ne zdr\xc5\xbei pritiska zato se umaknejo. Tako Nemci 5. avgusta 1915 vkorakajo v Var\xc5\xa1avo. V napad preide tudi Avstrijska vojska, vendar pa njeni uspehi niso tako zelo bleste\xc4\x8di kot nem\xc5\xa1ki. Do konca leta se fronta umiri. Leto 1915 je bilo za centralne sile zelo uspe\xc5\xa1no saj so osvojili skoraj vse ozemlje, ki so ga izgubili prej\xc5\xa1nje leto. Oktobra so centralne sile dobile novega zaveznika, Bolgarijo.\n_START_SECTION_\nBrusilova velika ofenziva\n_START_PARAGRAPH_\nLeto 1916 se je na avstrijskem delu fronte za\xc4\x8delo s t. i. novoletno bitko. Po 36 ur trajajo\xc4\x8dem topni\xc5\xa1kem obstreljevanju sledi mno\xc5\xbei\xc4\x8dni napad ruske pehote, u\xc4\x8dinek katere je porazen. Avstrijski vojaki dobesedno zdesetkajo cele pehotne vrste. Do konca dneva imajo Rusi toliko izgub (70.000 ranjenih in mrtvih, 6000 ujetih), da napad prekinejo. Proti koncu januarja Rusi napad ponovijo vendar brez ve\xc4\x8djega uspeha._NEWLINE_Kljub slabemu za\xc4\x8detku leta za Ruse, junija centralne sile pretresel neverjetni uspeh ruske armade. Ta je v nekaj junijskih dneh spravila v nevarnost vso vzhodno fronto centralnih sil, in jih prisilila v defenzivo na italijanski in zahodni fronti. Junak te poletne ofenzive je bil general Aleksej Brusilov, ki je iz pomo\xc5\xbene akcije naredil najve\xc4\x8dji ruski uspeh v tem letu in morda kar v celotni vojni. Po sklepih na medzavezni\xc5\xa1ki konferenci naj bi morali Rusi sredi maja izvesti razbremenilni napad za Verdun. Tako naj bi armada generala Evertova napadla Vilno, armada generala Kuropatkinovega pa naj bi izvedla napad iz smeri jugozahoda. Brusilov pa je dobil defenzivno vlogo, s \xc4\x8dimer se ni strinjal. Na\xc4\x8drtoval je da bo z mo\xc4\x8dnim napadom pritegnil nase sovra\xc5\xbenika, poveljstvo ga je sicer podprlo ni pa mu dodelilo dodatnih enot. Uporabil je tudi novo taktiko. V nasprotju z ustaljenim mnenjem, da se fronte prebija na enem samem mestu, je Brusilov dodelil vsaki od svojih \xc5\xa1terih armad posebno te\xc5\xbei\xc5\xa1\xc4\x8de. S to nenavadno taktiko je Brusilov zmedel nasprotnika, saj premikov vojsk ni moral prikriti. Priprave so bile zelo skrbno na\xc4\x8drtovane kar je bilo za Ruse zelo nenavadno._NEWLINE_Ob zori 4. junija 1916 se je po mo\xc4\x8dnem topni\xc5\xa1kem obstreljevanju za\xc4\x8del napad, glavni val je napadel \xc5\xa1ele dan pozneje. Napad je do\xc5\xbeivel tak uspeh, da se je Avstrijska 4. armada pognala v pani\xc4\x8dni beg. Sredi junija sta bila dose\xc5\xbeena dva prodora, pri Lucku in v Bukovini. Pot proti Lvovu in v Karpate je bila odprta, ogro\xc5\xbeena pa je postala tudi Mad\xc5\xbearska. Zaradi nara\xc5\xa1\xc4\x8dajo\xc4\x8dih izgub so ofenzivo prekinili v za\xc4\x8detku septembra. V treh mesecih bojev so Avstrijci izgubili 613.587 ljudi (327.000 ujetih), Nemci pa 148.000, Rusi pa okoli milijon. Dosegli so velik strate\xc5\xa1ki uspeh vendar pa ne odlo\xc4\x8dilnega._NEWLINE_Po ruski ofenzivi je pri\xc5\xa1lo do krize v vrhovnem poveljstvu centralnih sil. Ruski uspeh je prepri\xc4\x8dal Romunijo, ki je bila do sedaj nevtralna, da vstopi v vojno na strani antante.\n_START_SECTION_\nLeto revolucije\n_START_PARAGRAPH_\nLeto 1917 je bilo za vse strani v vojni kriti\xc4\x8dno, tako iz politi\xc4\x8dnega kot tudi iz voja\xc5\xa1kega vidika. Nemci so na obeh frontah izgubili 1.400.000 ljudi, Avstro-Ogrska 1.750.000, Francija 1.200.000 najve\xc4\x8d pa jih je izgubila Rusija, kar 4.500.000. Na politi\xc4\x8dnem boji\xc5\xa1\xc4\x8du pa sta leto zaznamovali vstop ZDA v vojno in ruska revolucija. Ljudje so se naveli\xc4\x8dali vojne in pomanjkanja, ki je prizadelo vse strani zato so povsod po Evropi izbruhnile delavske stavke. V Franciji so \xc5\xa1le stvari tako dale\xc4\x8d, da se vojaki na fronti enostavno niso \xc5\xbeeleli ve\xc4\x8d bojevati in umirati za nekaj sto metrov nikogar\xc5\xa1njega ozemlja._NEWLINE_Najhuje se je godilo v Rusiji, ki je bila v tistem \xc4\x8dasu na vrhuncu svoje mo\xc4\x8di. Vojska je imela 2800 bataljonov in 1277 eskadronov konjenice, 5459 lahkih in 1946 te\xc5\xbekih topov, 15.000 strojnic. Proizvodnja se je od za\xc4\x8detka vojne mo\xc4\x8dno pove\xc4\x8dala veliko materiala pa je pri\xc5\xa1lo z zahoda in preko Japonske. Tako da so bila pristani\xc5\xa1\xc4\x8da Vladivostok, Arhangelsk in Murmansk polna raznovrstnega voja\xc5\xa1kega materiala. \xc5\xbdal pa je pri dostavi tega materiala enotam odpovedala organizacija in oskrba. Za kar je bilo odgovorno splo\xc5\xa1no nezadovoljstvo in boj proti vojni, ki so ga organizirali socialisti in bolj\xc5\xa1eviki. \xc4\x8ceprav so Rusi po naravi vzdr\xc5\xbeljivi ljudje je bilo pet milijonov \xc5\xbertev v vojni, lakota v zaledju in zgre\xc5\xa1ena politika zadosti, da so se ti uprli. _NEWLINE_Januarja so se v Petrogradu, Moskvi, Tuli, Harkovu, Jekaterinoslavu in v Rostovu pojavile mno\xc5\xbei\xc4\x8dne stavke na katerih so ljudje zahtevali odstop cesarja in kon\xc4\x8danje vojne. Upor se \xc5\xa1iri tudi v vojsko, ki se postavi na stran ljudstva. Prvi\xc4\x8d se zgodi, da protestnikov ne pre\xc5\xbeenejo kozaki, carju najblj zvesti vojaki. Nezadovoljstvo privede do februarske revolucije v kateri ljudje zahtevajo odstop cesarja in ustanovitev republike. 16. aprila se v Rusijo vrne Lenin. Dne 15. marca na poziv vlade odstopi ruski cesar Nikolaj II. Vodenje dr\xc5\xbeave prevzame za\xc4\x8dasna vlada po vodstvom kneza Lovova. Ta zavrne revolucionarne zahteve in se odlo\xc4\x8di do bo vojno proti centralnim silam nadaljevala kar med prebivalstvom spro\xc5\xbei nov valj nezadovoljstva._NEWLINE_19. junija centralne sile spro\xc5\xbeijo novo ofenzivo. Ker se ruski vojaki niso ve\xc4\x8d pripravljeni boriti se ruska vojska brez bojev umakne. Julija v Petrogradu pride do neuspelega dr\xc5\xbeavnega udar. Ta se ponovi \xc5\xa1e septembra vendar ponovne brez uspeha. Ker se ruska vojska ne upira Nemci 3. septembra zasedejo Rigo. 7. novembra pride do oktobrske revolucije v kateri bolj\xc5\xa1eviki pod vodstvom Lenina zasedejo zimski dvorec in zru\xc5\xa1ijo za\xc4\x8dasno vlado. Lenin obljubi, da bo kon\xc4\x8dal vojno in izvedel korenite reforme.\n_START_SECTION_\nMir v Brest-Litovsku\n_START_PARAGRAPH_\n15. decembra 1917 v Brest-Litovsku Nem\xc4\x8dija in Rusija podpi\xc5\xa1eta premirje. Sledijo pogajanja o miru. Zahteve centralnih sil so izredno visoke saj te zahtevajo Poljsko, Litvo, del Estonije, Latvijo, Belorusijo in Ukrajino. Zahteve so za Ruse ob\xc4\x8dutno prevelike zato Leninova vlada zahtevo centralnih sil zavrne. Zavrnitvi 18. februarja 1918 sledi nem\xc5\xa1ka ofenziva. Ker ruska vojska po revoluciji prakti\xc4\x8dno ne obstaja ve\xc4\x8d Nemci brez te\xc5\xbeav 1. marca zasedejo Kijev. Tako Rusom ne preostane drugega da naslednji dan sprejmejo zahteve centralnih sil. Ta je podpisana 3. marca 1918 v Brest-Litovsku._NEWLINE_Medtem pa v Rusiji in na Finskem izbruhne dr\xc5\xbeavljanska vojna. Rusija sicer prizna neodvisnost Finske vendar pa iz nje ne umakne svoje vojske, ponekod jo celo okrepi, zato Finci prosijo \xc5\xa0vede in Nemce za pomo\xc4\x8d. Nem\xc4\x8dija v soglasju s finsko vlado na Finsko po\xc5\xa1lje svoje \xc4\x8dete za posredovanja. 14. aprila vkorakajo v Helsinke in se pove\xc5\xbeejo s finskimi borci pod poveljstvom Manerhena. Do konca aprila se ruska vojska po\xc4\x8dasi umakne iz finskega ozemlja._NEWLINE_V strahu pred rde\xc4\x8do armado se za posredovanje v Rusiji odlo\xc4\x8dijo tudi zahodni zavetniki. Marca britanski, francoski in ameri\xc5\xa1ki ekspedicijski korpus pristane v Murmansku in ostalih pristani\xc5\xa1\xc4\x8dih ne severu Rusije. Na vzhodni obali Sibirije pa se izkrcajo Japonske, Ameri\xc5\xa1ke in Kanadske enote. Namen vseh teh enot je pomo\xc4\x8d beli gardi, oz. enotam, ki so ostale zveste cesarju in so se borile proti rde\xc4\x8di armadi._NEWLINE_Medtem centralne sile brez ve\xc4\x8djih te\xc5\xbeav nadaljujejo prodor skozi Ukrajino, da bi dele Rusije za\xc5\xa1\xc4\x8ditili pred rde\xc4\x8do armado. Pojavi se t. i. \xc5\xbeelezni\xc5\xa1ka vojna v kateri, pri hitremu napredovanju nem\xc5\xa1kih in avstrijskih enot, odigra pomembno vlogo \xc5\xbeeleznica.  Zaradi izredno hitrega napredovanja centralnih sil se zgodi da pe\xc5\xa1\xc4\x8dica nem\xc5\xa1kih vojakov zasede mesto v katerem je ve\xc4\x8d tiso\xc4\x8d ruskih vojakov. 8. aprila Nemci osvojijo Harkov, 23. aprila pa Sevastopol._NEWLINE_16. junija v Jekaterinburgu (Sverdlovsk) postrelijo rusko kraljevo dru\xc5\xbeino. Po podpisu premirja v Campiegnu 11. novembra 1918 se morajo enote centralnih sil umakniti iz zasedenih ozemelj s \xc4\x8dimer se boji na vzhodni fronti kon\xc4\x8dajo.'